Kommer oor superverspreiding van virus by Sassa-betaalpunteBegunstigdes staan toue voor ‘n Sassa-betaalpunt in Gugulethu naby Kaapstad. (Foto: ANA) Kommer bestaan dat sekere betaalpunte van die Suid-Afrikaanse agentskap vir maatskaplike sekerheid (Sassa) vinnig besig is om ’n superverspreidingspunt van Covid-19 te word aangesien begunstigdes van maatskaplike toelaes nie sosiale afstande in die toue handhaaf nie. Mondli Gungubele, voorsitter van die portefeuljekomitee oor maatskaplike ontwikkeling, sê die lang toue voor Sassa-betaalpunte moet nie net nóú bestuur word nie, maar ook permanent met wortel en tak uitgeroei word. Sassa het Woensdag aangekondig dat hy verskillende maatreëls gaan instel om die lang toue te bestuur. Hieronder is ŉ besprekingstelsel, die verskaffing van gesondheidsdienste, asook die toeken van verskillende dae vir verskillende soorte toelae. Sommige begunstigdes het selfs voor die Sassa-betaalpunt geslaap sodat hulle hul toelae kon kry. (Foto: Twitter) Gungubele verwelkom die maatreëls, maar glo selfs meer kan gedoen word. Hy sê Sassa moet op lang termyn heeltemal met toue voor betaalpunte wegdoen. “Die toue soos dit vandag lyk, kan kwesbare mense blootstel aan Covid-19 en die nuwe virusvariant.” Hy doen intussen ’n beroep op begunstigdes om gebruik te maak van die besprekings- of afspraakstelsel en hulself so teen Covid-19 te beskerm. “Ons het munisipaliteite in dié stadium nodig om fasiliteite vir Sassa-gebruik as betaalpunte te bied. Dit is ŉ vrygewige en redelike daad vir munisipaliteite veral in hierdie tyd van nood vir ons mense,” meen Gungubele. Hy sê voorts dat mense nie die ongerief moet verduur om buite te slaap net om hul toelaes te kry nie. Gungubele het ŉ beroep op die departement en Sassa gedoen om hul kommunikasie oor die strategieë en planne, veral met gemeenskappe in Covid-19-brandpunte, te verbeter.